**VÁLLALKOZÁSI SZERZŐDÉS**

amely létrejött az alulírott helyen és napon egyrészről

**Kerepes Város Önkormányzata** (székhelye: 2144 Kerepes, Vörösmarty u. 2., adószáma: 15736118-2-13, aláírásra jogosult képviselője: Franka Tibor Pál polgármester), mint Megrendelő,

másrészről

a **Pro Regio Közép-Magyarországi Regionális Fejlesztési és Szolgáltató Nonprofit Közhasznú Korlátolt Felelősségű Társaság** (cégjegyzékszáma: 01-09-910372, adószáma: 20742164-2-42, székhelye: 1146 Budapest, Hermina út 17., törv. képv.: Varga Tamás, ügyvezető igazgató) mint Vállalkozó,

– a Megrendelő és a Vállalkozó a továbbiakban együtt: Felek – között, az alábbi tartalommal:

**1.)** A Vállalkozó kötelezettséget vállal a Megrendelő által hazai finanszírozással megvalósítandó „Önkormányzati feladatellátást szolgáló fejlesztések támogatásra” című konstrukcióra beadandó projektje kapcsán a 2.) pontban foglalt tevékenységekre vonatkozóan, a 2.) pontban meghatározott vállalkozási díj ellenében.

**2.)** Vállalkozó által vállalt tevékenységek:

Pályázati dokumentáció összeállításához kapcsolódóan:

* A közreműködő szervezet által kiírt pályázat határidőben történő teljes körű minden kötelező mellékletét magába foglaló benyújtása;
* Esetleges hiánypótlások elkészítése és benyújtása;
* Koordinációs tevékenység ellátása a projekt előkészítésében résztvevőkkel;
* Kapcsolattartás a közreműködő szervezettel.

Vállalkozási díj: Nettó: 240.000 Ft + 27 % ÁFA (64.800), azaz kettőszáznegyvenezer Ft + 27 % ÁFA.

Bruttó: 304.800 Ft, azaz háromszáznégyezer-nyolcszáz Ft.

A pályázati dokumentációt elkészítésének és benyújtásának határideje:

* 2017. május 2. napja

A Vállalkozó saját érdekkörébe tartozó okból bekövetkező késedelmes teljesítése súlyos szerződésszegésnek minősül, Vállalkozó nem felel ugyanakkor a működési körén kívül eső okból - tehát a Megrendelőnek felróható okból, valamint az egyik félnek sem felróható okból - bekövetkező esetleges késedelmekért, károkért (nem kizárólagos jelleggel pl. a Megrendelő adat-, illetve információszolgáltatási kötelezettségének megsértéséből eredő károk, vis maior jellegű károk).

**3.)** A Megrendelő vállalja, hogy a pályázat előkészítése során felmerülő kérdésekre
5 napon belül válaszol a Vállalkozónak. A Megrendelő a pályázathoz szükséges információkat, legkésőbb **a jelen szerződés aláírásától számított két munkanapon belül** átadja a Vállalkozónak. A fenti határidők Megrendelő általi elmulasztásából eredő károkért a Vállalkozó nem felel. Nem vállal továbbá felelősséget a Vállalkozó a Megrendelő által rendelkezésre bocsátott dokumentumok valóságtartalmáért sem.

Vállalkozó a teljesítése során jogosult más, szakértelemmel rendelkező személyek közreműködését igénybe venni (alvállalkozó), azonban az általa igénybe vett személyek munkájáért akként felel, mintha az adott munkát saját maga végezte volna.

**4.)** A Megrendelő, valamint a Vállalkozó kötelesek az együttműködés során minden tőlük elvárhatót megtenni a projekt megvalósításának sikerességéért. A Vállalkozó a 2.) pontban foglalt pályázati dokumentációt a Megrendelővel együttműködve, annak hozzájárulásával nyújthatja csak be az illetékes szervezet felé. A 2.) pontban foglalt feladatok akkor minősülnek teljesítettnek, amikor a pályázati dokumentáció benyújtása mind elektronikus úton, mind papír alapon benyújtásra került. Erről a megrendelő 5 napon belül teljesítésigazolást állít ki. Vállalkozó a benyújtást követően, a Támogató döntéséig, az esetleges hiánypótlás és korrekció idejére rendelkezésre állást biztosít, mely további díjazást nem igényel.

**5.)** A Vállalkozót a Megrendelőtől a 2.) pontban meghatározott feladatok ellátásáért, a teljesítésigazolás kiállítását követően vállalkozói díj illeti meg, a következők szerint:

* 240.000,- Ft + ÁFA összeg a teljesítésigazolás alapján, a pályázati dokumentáció benyújtását követő 20 napon belül,

Megrendelő a vállalkozási díjat a fent meghatározott esedékességgel a Vállalkozó által kiállított számla ellenében a Vállalkozó Magyar Államkincstárnál vezetett 10032000-00320889-00000017 számú bankszámlájára teljesíti, átutalás útján.

**6.)** A Megrendelő vállalja, hogy a fenti 5.) pont szerinti fizetési kötelezettsége késedelmes teljesítése esetén a késedelmes összeg után, a késedelem időtartamára a Vállalkozó részére a mindenkori jegybanki alapkamat kétszeresét kitevő késedelemi kamatot fizet.

**7.)** A jelen szerződés az aláírásával kezdődő hatállyal jön létre, és a felek kölcsönös teljesítésének megtörténtével szűnik meg.

**8.)** A Megrendelő kijelenti, hogy Magyarországon bejegyzett szervezet, míg a Vállalkozó kijelenti, hogy Magyarországon bejegyzett gazdasági társaság, amelyek önálló felelősséggel tartoznak a jogszabályi, állami stb. kötelezettségeik teljesítéséért. Szerződő felek kijelentik, hogy egyikük sem áll csőd-, felszámolási, illetve végelszámolási, továbbá adósságrendezési eljárás alatt.

**9.)** A szerződés teljesítésével kapcsolatos ügyintézésre és kapcsolattartásra a felek által felhatalmazott személyek:

* a Megrendelő részéről: Oláh János jegyző
* a Vállalkozó részéről: Dr. Gordos Tamás, programiroda vezető

A Megrendelő részéről a teljesítési igazolás kiállítására jogosult személy: Franka Tibor Pál polgármester

**10.)** A szerződő felek megállapodnak, hogy a jelen szerződést a felek egyike sem jogosult ún. rendes felmondással megszüntetni. Szerződő felek ugyanakkor a másik félhez intézett egyoldalú nyilatkozattal jogosultak a jelen szerződést azonnali hatállyal felmondani a másik fél súlyos szerződésszegése esetén. Súlyos szerződésszegésnek minősül a Megrendelő részéről különösen, ha a 3.) pontban rögzített határidőket 5 napot meghaladó mértékben mulasztja el, illetőleg, ha a 8. pontban körülírt esetetek valamelyike bekövetkezik. Súlyos szerződésszegésnek minősül a Vállalkozó részéről különösen, ha a projekt előkészítési tevékenységek során a Közreműködő Szervezet által előírt határidők elmulasztására kerül sor, ide nem értve a működési körén kívül eső okból bekövetkező esetleges késedelmeket, amelyek bekövetkezéséért Vállalkozó felelősséget nem vállal.

**11.)** A jelen szerződésben nem szabályozott kérdésekben a Polgári Törvénykönyv rendelkezései az irányadók.

A Felek a jelen szerződést, mint akaratukkal mindenben megegyezőt, az alulírott helyen és napon jóváhagyólag aláírták.

Budapest, 2017. 03.16.

|  |  |
| --- | --- |
| ................................................…… | ................................................ |
| **Kerepes Város Önkormányzata** | **PRO REGIO Nonprofit** **Közhasznú Kft.** |
| Megrendelőtörv. képv. | Vállalkozótörv. képv. |